U Rwanda rwatangiye gukingira Ebola bamwe mu bavuzi bashobora guhura n'abarwayi
Leta  y'U Rwanda  yatangiye  gukingira  indwara  ya  Ebola  bamwe  mu  bakozi  bo  mu  rwego  rw'ubuzima  bikekwa ko  bashobora  kuba  bahura  n'abarwayi  mu  gihe  iyi  ndwara  imaze  igihe  ivugwa  muri Kongo bituranye,  yaba  igeze  mu  Rwanda.
Ku ikubitiro haravugwa abakozi bo mu rwego rw'ubuzima bakabakaba 8000 bagomba guhabwa uru rukingo

Uru  rukingo  rukiri  mu  rwego  rw'igeragezwa  ngo  ruzahabwa  abakozi  bo  ku rwego  rw'ubuzima  bakorera  imirimo  inyuranye  mu  bitaro  n'amavuriro  matoya.

Abaganga  bakunze  guhura  n'abarwayi  bya  hafi  ni  bo  bazaherwaho  n'iki  gikorwa, hakurikireho  abandi  bakozi  kugeza  no  ku  bakora  amasuku  mu  bitaro.

Umujyi  wa  Rubavu   watangiriwemo  iri  kingira  wegeranye  bya  hafi  na  Goma   ya Kongo, kandi  iki  gihugu  kimaze  iminsi  kivugwamo  iki  cyorezo  cya  Ebola.

Umupaka  imijyi  yombi  isangiye  yambukwa  n'abantu  benshi  ku  munsi berekeza  ku  mpande  zombi.

Leta  y'U Rwanda  ivuga  ko  Ebola  itaragera  ku  butaka  bwayo  ariko  urujya  n'uruza  hagati  y'ibihugu  byombi  rushobora  gutera  impungenge.

Ku  ikubitiro  haravugwa  abakozi  bo mu  rwego  rw'ubuzima  bakabakaba  8000  bagomba  guhabwa uru  rukingo mu  gikorwa  giteganijwe  kumara  hagati  y'amezi  3 na  5.

Nyuma ya Republika  ya  Demokarasi  ya Kongo, U Rwanda  ni  cyo  gihugu  kindi  kizaba  kigejejwemo  uru  rukingo rukiri  mu  rwego  rw'igerageza.

Kugeza  ubu  ntibiramenyekana  niba   haba  hariho  ikiguzi  cyagenewe  abazahabwa  uru  rukingo  kuko  rukiri  mu  igeragezwa. Nta  n'ikiravugwa  ku  ndishyi  zahabwa  umuntu  wagirwaho  ingaruka  zitari  zitezwe  ziturutse  kuri  uru  rukingo.

Ebola imaze guhitana abantu benshi mu burasirazuba bwa Kongo

Uretse  abakozi  bo  mu  rwego   rw'ubuzima  hari  n'abandi  bashobora  guhura  n'abantu  banduye  nk'abakozi  ba  za  gasutamo  ndetse  n'abashinzwe  umutekano.

Aba  bo  ariko  ntibavugwaho  muri  uyu mugambi  wa  Ministeri  y'ubuzima.

Uru  rukingo  ruje  nyuma  y'imyitozo  myinshi  imaze  iminsi  ihabwa  abakozi  bo  kwa muganga  mu  duce  twegereye  umupaka  wa Kongo.

Iyi  myitozo  kandi  yanahawe  bamwe  mu  bashinzwe  umutekano  berekwa  uko  bakwitwara imbere  y'umuntu  baketseho  indwara  ya  Ebola  ndetse  n'uko  bafasha  uwo bigaragaye  ko  yanduye  iki  cyago.

Iyi  myitozo  ikiyongera  ku  bigo  byateganyirijwe  kwakira  abaketsweho  icyago  cya  Ebola  byashyizwe   hafi  y'imipaka  ya Congo  nka  Rubavu  na Rusizi.

